钦定古今图书集成/明伦汇编/官常典/第782卷 > 卢从愿
## 钦定古今图书集成/明伦汇编/官常典/第782卷 > 卢从愿

按《唐书》本传，“从愿，字子龚，六世祖昶，仕后魏为度支
尚书，自范阳徙临漳，故从愿为临漳人。擢明经，为夏
尉，又举制科高第，拜右拾遗，迁监察御史，为山南黜
陟巡抚使。还奏称旨，进累中书舍人。睿宗立，拜吏部
侍郎。吏选自中宗后，纲纪耗荡，从愿精力于官，伪牒
诡功，擿检无所遗。铨总六年，以平允闻。帝异之，特官”
其一子。从愿请赠其父敬一为郑州长史，制可。初，高
宗时，吏部号称职者裴行俭、马载。及是，从愿与李朝
隐为有名，故号“前有裴、马，后有卢、李。”开元四年，元宗
悉诏县令策于庭，考下第者罢之。从愿坐拟选失实，
下迁豫州刺史。政严简，奏课为天下第一。宝书劳问，
赐绢百疋。召为工部侍郎，迁尚书左丞、中书侍郎，以
工部尚书留守东都，代韦抗为刑部尚书。数充校考
使，升退详确。御史中丞宇文融方用事，将以括田户
功为上下考，从愿不许。融恨之，乃密白“从愿盛殖产，
占良田数百顷。”帝自此薄之，目为多田翁，后欲用为
相屡矣。卒以是止十八年。〈旧唐书作十六年〉复为东都留守，
坐子起居郎论输籴于官取利多，贬绛州刺史，迁太
子宾客。二十年，河北饥，诏为宣抚处置使，发仓廥赈
饥民。使还，乞骸骨，授吏部尚书致仕，给全禄终身。卒，
赠益州大都督，谥曰文。